U rujnu se broj radnika evidentiranih na burzi rada povećao za približno devet tisuća pa je prvog dana listopada posao tražilo 310.975 nezaposlenih. U isto vrijeme na burzi je oglašeno 3418 slobodnih radnih mjesta, tako da su šanse nezaposlenih da se brzo zaposle slične dobivanju zgoditka na lotu. I ove su godine sezonski poslovi dominirali u ponudama za zaposlenje, a rujan je prvi mjesec u kojemu se dogodio značajniji povratak sezonaca na burzu. Do kraja kolovoza na sezonskim je poslovima zaposleno 37 tisuća radnika, još 13 tisuća dugotrajno nezaposlenih uključeno je u javne radove pa je glavna osobina zapošljavanja u kriznoj 2012. godini bio rad na povremenim i uglavnom slabije plaćenim poslovima.

U turizmu su se najviši tražili konobari, sobarice, kuhari, prodavači, čistačice, radnici u održavanju, kuhinjski radnici, pomoćni konobari, pomoćni kuhari i vrtlarski radnici, mahom iz kontinentalnih dijelova zemlje. Oni se sada vraćaju na burzu pa se procjenjuje da će se do kraja godine broj nezaposlenih povećavati za približno deset tisuća svaki mjesec i kretati se oko 340 tisuća.

Kad su u pitanju nezaposleni s visokom stručnom spremom, na burzi se mjestimično pojave ponude za liječnike, učitelje, odgojitelje, ekonomiste te pravnike. Analitičari Hrvatske narodne banke koji prate tržište rada uočili su da su kraći proplamsaji optimizma iz drugog tromjesečja, vjerojatno vezani uz sezonske poslove, nestali te tvrde da nas i dalje očekuje razdoblje nepovoljnih kretanja.

>>"Neće biti pada nezaposlenosti do početka 2014. godine"